S-848/2013

Mál þetta, sem tekið var til dóms 23. október síðastliðinn, er höfðað með ákæru útgefinni af Lögreglustjóranum á höfuðborgarsvæðinu 17. september 2013 á hendur V-kk-þgf V-kk-þgf, kennitala ..., ....., Kópavogi fyrir „fíkniefna- og umferðarlagabrot, með því að hafa:

1. Mánudaginn 31. desember 2012, að Hafnarbraut 11, íbúð 107, Kópavogi, haft í vörslum sínum í sölu- og dreifingarskyni 7,84 g af ecstasy, sem ákærði framvísaði við lögreglumenn á heimili sínu. M: 007-2012-072233

Telst brot þetta varða við 2. gr., sbr. 5. og 6. gr. laga um ávana- og fíkniefni

nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

2. Þriðjudaginn 5. febrúar 2013, að Vallartröð 8 í Kópavogi, haft í vörslum sínum 23,18 g af amfetamíni, sem lögreglumenn fundu við leit á ákærða. M: 007-2013-5819

Telst brot þetta varða við 2. gr., sbr. 5. og 6. gr. laga um ávana- og fíkniefni

nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

3. Þriðjudaginn 12. febrúar 2013, ekið bifreiðinni NO-571 sviptir ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 685 ng/ml) austur Reykjanesbraut á vegkafla austan við Fitjar í Reykjanesbæ, þar sem lögregla stöðvaði aksturinn. M: 008-2013-001564

Telst brot þetta varða við 1. mgr. 48. gr. og 1., sbr. 2. mgr. 45. gr. a, allt sbr. 1. mgr. 100. gr. umferðarlaga nr. 50/1987 með áorðnum breytingum.

4. Fimmtudaginn 28. febrúar 2013 ekið bifreiðinni NO-571 sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 365 ng/ml) vestur Vesturvör að Litluvör í Kópavogi, þar sem lögregla stöðvaði aksturinn og að hafa í umrætt sinn haft í vörslum sínum 4,15 g af amfetamíni og 2,39 g af hassi sem lögregla fann við leit í bifreiðinni. M. 007-2013-010102

Telst brot þetta varða við 1. mgr. 48. gr. og 1., sbr. 2. mgr. 45. gr. a, allt sbr. 1. mgr. 100. gr. umferðarlaga nr. 50/1987 með áorðnum breytingum og 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

5. Föstudaginn 14. júní 2013 ekið bifreiðinni NO-571 sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 575 ng/ml) um Hafnarfjarðarveg, norðan við Hagkaup í Garðabæ, þar sem lögregla stöðvaði aksturinn og að hafa skömmu síðar á lögreglustöð við Flatahraun 11 í Hafnarfirði, haft í vörslum sínum 4,94 g af amfetamíni. M: 007-2013-031002

Telst brot þetta varða við 1. mgr. 48. gr. og 1., sbr. 2. mgr. 45. gr. a, allt sbr. 1. mgr. 100. gr. umferðarlaga nr. 50/1987 með áorðnum breytingum og 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006. Jafnframt er krafist upptöku á 7,84 g af ecstasy, 32,27 g af amfetamíni og 2,39 g af hassi, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærði viðurkenndi þá háttsemi sem honum er gefin að sök í framangreindu ákæruskjali, þó ekki að því er varðar vörslur á 4,94 grömmum af amfetamíni sem tilgreind eru í 5. tölulið ákærunnar. Ákæruvaldið fellur frá þessum hluta í 5. tölulið ákærunnar.

Krefst ákærði þess að honum verði ekki gerð refsing í málinu. Hann samþykkir upptökukröfuna. Skipaður verjandi ákærða gerir ekki kröfu um þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur greiðlega játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákærunni.

Samkvæmt sakavottorði ákærða hefur honum alls 10 sinnum verið gerð refsing frá árinu 2004. Þann 10. mars 2004 var ákærði dæmdur fjögurra mánaða fangelsi, skilorðsbundið í þrjú ár, fyrir brot gegn 2. mgr. 218. gr. og 1. mgr. 217. gr. almennra hegningarlaga nr. 19/1940. Þá var ákærði 9. febrúar 2006 dæmdur í tveggja ára fangelsi fyrir brot gegn 173 gr. a almennra hegningarlaga. Þann 3. júlí 2008 gekkst ákærði undir viðurlagaákvörðun fyrir brot gegn 1. sbr. 2. mgr. 45. gr. a umferðarlaga og var sviptur ökurétti í tólf mánuði frá 3. júlí 2008. Þann 17. desember 2009 var ákærði dæmdur í tveggja ára fangelsi fyrir brot gegn 173. gr. a almennra hegningarlaga og 2., sbr. 5., gr. laga um ávana- og fíkniefni. Þann 9. júlí 2010 var ákærði dæmdur í þriggja mánaða fangelsi fyrir brot gegn lögum um ávana- og fíkniefni og 1. og 2. mgr. 45. gr. a umferðarlaga auk 2. mgr. 37. gr. umferðarlaga og var sviptur ökurétti ævilangt frá 12. ágúst 2010 og 20. október 2011 var ákærði dæmdur í eins mánaðar fangelsi fyrir brot gegn lögum um ávana- og fíkniefni, svo og vopnalagabrot. Ákærði fékk reynslulausn á dómi frá 9. febrúar 2006 á 240 dögum 13. júlí 2007 í tvö ár. Ákærði rauf þá reynslulausn 27. mars 2008 og lauk afplánun 22. nóvember 2008. Ákærði fékk aftur reynslulausn 28. desember 2011 í tvö ár á eftirstöðvum refsingar, 280 dögum. Dómar frá 9. júlí 2010 og 20. október 2011 eru hegningarauki við fyrri dóm. Þá var ákærði dæmdur 1. mars 2013 í 18 mánaða fangelsi fyrir brot gegn 1., sbr. 3. mgr. 37. gr. og 1., sbr. 2. mgr. 45. gr. a og 1. mgr. 48. gr. og 1. mgr. 5. gr. og 1. mgr. 10. gr. umferðarlaga nr. 50/1987 og lögum um ávana- og fíkniefni nr. 65/1974 og var sviptur ökurétti ævilangt. Með þeim brotum sem ákærði var þá sakfelldur fyrir rauf hann reynslulausn sem honum var veitt 28. desember 2011 á eftirstöðvum refsingar, 280 dögum. Var reynslulausnin dæmd upp. Þann 9. ágúst 2013 gekkst ákærði undir sekt fyrir brot gegn 1. mgr. 48. gr. umferðarlaga. Loks var ákærði með dómi Héraðsdóms Reykjaness 30. september síðastliðinn dæmdur í sex mánaða fangelsi og var sviptur ökurétti ævilangt fyrir brot gegn umferðarlögum.

Ákærði er með brotum sínum nú sakfelldur fyrir að aka þrisvar sinnum sviptur ökurétti frá 12. febrúar til og með 14. júní 2013. Þá er ákærði sakfelldur fyrir vörslur fíkniefna í tveimur tilvika, 31. desember 2012 og 5. febrúar 2013. Um er að ræða ítrekanir þar sem ákærði hefur áður verið sakfelldur fyrir fíkniefnaakstur. Um er að ræða hegningarauka við áðurgreindan dóm héraðsdóms 30. september síðastliðinn, sbr. 78. gr. almennra hegningarlaga nr. 19/1940. Með hliðsjón af greiðlegri játningu ákærða og þeirri refsingu sem ákærða hefur verið gerð í fyrrnefndu máli þykir rétt gera ákærða ekki frekari refsingu í þessu máli.

Ákærði var með dómum Héraðsdóms Reykjaness 1. mars og 30. september 2013 sviptur ökurétti ævilangt. Með dómi þessum er áréttað að ævilöng ökuréttarsvipting ákærða skuli haldast.

Upptæk er gerð til ríkissjóðs 7,84 grömm af ecstasy, 27,33 grömm af amfetamíni og 2,39 grömm af hassi sem lögregla lagði hald á við rannsókn á málum ákærða, sbr. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Með vísan til 1. mgr. 218. gr. laga nr. 88/2008 um meðferð sakamála ber að dæma ákærða til að greiða þann sakarkostnað sem hlaust af málunum, það er 410.652 krónur samkvæmt yfirliti Lögreglustjórans á höfuðborgarsvæðinu dagsettu 10. september 2013 og yfirliti Lögreglustjórans á Suðurnesjum 15. mars 2013. Annan sakarkostnað leiddi ekki af málinu.

Af hálfu ákæruvaldsins flutti málið K-kk-nf I-kk-nf V-kk-nf saksóknari.

Dóm þennan kveður upp J-kk-nf H-kk-nf héraðsdómari.

D ó m s o r ð:

Ákærða, V-kk-þgf V-kk-þgf, er ekki gerð refsing í máli þessu.

Ákærði er sviptur ökurétti ævilangt.

Upptæk eru gerð til ríkissjóðs 7,84 grömm af ecstasy, 27,33 grömm af amfetamíni og 2,39 grömm af hassi sem lögregla lagði hald á við rannsókn á málum ákærða.

Ákærði greiði í sakarkostnað 410.652 krónur.

J-kk-nf H-kk-nf